b'\n_START_ARTICLE_\nGumboot\n_START_PARAGRAPH_\nGumboot (suom. Kumisaappaat) on etel\xc3\xa4afrikkalaiseen ty\xc3\xb6v\xc3\xa4enkulttuuriin kuuluva tanssi, joka sai alkunsa Witwatersrandin kultakaivoksissa apartheidin aikana. Tanssin nimi tulee kaivosty\xc3\xb6l\xc3\xa4isten ty\xc3\xb6asuun kuuluvista kumisaappaista, joita t\xc3\xb6mist\xc3\xa4m\xc3\xa4ll\xc3\xa4 ty\xc3\xb6l\xc3\xa4iset kommunikoivat toistensa kanssa ty\xc3\xb6nantajien kielletty\xc3\xa4 keskustelun ty\xc3\xb6aikana. Tavasta kehittyi ajan mittaan tanssi, jota esitettiin vapaa-aikana ty\xc3\xb6l\xc3\xa4isten el\xc3\xa4m\xc3\xa4st\xc3\xa4 kertovien laulujen tahdissa. Gumboot-tanssi on nykyisin suosittu taidemuoto, jota esitet\xc3\xa4\xc3\xa4n ymp\xc3\xa4ri maailmaa. Monien muiden kansantaiteen muotojan tapaan sit\xc3\xa4kin sovelletaan uusiin sosiaalisiin yhteyksiin._NEWLINE_Gumboot-tanssin juuret ovat zulujen ja xhosien umgangela ja uphenge -keppitaistelutansseissa. Tanssijoita on tavallisesti 6-8 ja he seisovat suorassa riviss\xc3\xa4. Ryhm\xc3\xa4 johtaja ilmoittaa suoritettavat tanssiliikkeet tai esitt\xc3\xa4\xc3\xa4 seuraavan liikesarjan lyhyell\xc3\xa4 sooloesityksell\xc3\xa4. Liikesarjojen nimet kuten dayinja (vaara), amaphoyisa (poliisi) tai GwazamaZulu (puukota zulua) juontuvat kultakaivosty\xc3\xb6l\xc3\xa4isten elinoloista.'